觀棋歌送儇師西遊
作者：劉禹錫
朝代：唐

paragraphs: 長沙男子東林師，閑讀藝經工弈棋。
有時凝思如入定，暗覆一局誰能知。
今年訪予來小桂，方袍袖中貯新勢。
山人無事秋日長，白晝懵懵眠匡牀。
因君臨局看鬬智，不覺遲景沈西牆。
自從仙人遇樵子，直到開元王長史。
前身後身付餘習，百變千化無窮已。
初疑磊落曙天星，次見搏擊三秋兵。
鴈行布陳衆未曉，虎穴得子人皆驚。
行盡三湘不逢敵，終日饒人損機格。
自言臺閣有知音，悠然遠起西遊心。
商山夏木陰寂寂，好處俳徊駐飛錫。
忽思爭道畫平沙，獨笑無言心有適。
藹藹京城在九天，貴遊豪士足華筵。
此時一行出人意，賭取聲名不要錢。